Ака́фист святы́м благове́рным

князе́м Васи́лию и Константи́ну Яросла́вским

Конда́к 1

Избра́ннии чудотво́рцы и уго́дницы Бо́жии,/ свята́я кня́жеская дво́ице,/ Васи́лие прехва́льне и Константи́не преди́вне,/ вы, я́ко два столпа́ непоколеби́ма,/ зе́млю Яросла́вскую утвержда́ете и по́мощь всеси́льную христиа́ном да́руете;/ те́мже, па́мять ва́шу све́тло пра́зднующе,/ песнь хвалы́ поси́льную прино́сим вам и уми́льно вопие́м:// Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

И́кос 1

А́нгелом Небе́сным удивле́ние бы́сте, святи́и сла́внии кня́зие, Васи́лие и Константи́не, егда́ возжела́ли есте́ Христу́ со усе́рдием послужи́ти и за́поведи Его́ всеце́ло испо́лнити. Те́мже равноа́нгельно на земли́ пожи́ли есте́, ны́не же вку́пе со безпло́тными песнь хвалы́ Царю́ царе́й воспева́ете и моли́твы те́плыя за ны Бо́гу возно́сите; мы же, недосто́йная ча́да ва́ша, благода́рная вам возглаша́ем, пою́ще ра́достно похвалу́ сицеву́ю:

Ра́дуйтеся, А́нгелом Небе́сным подо́бницы;

ра́дуйтеся, ве́ры правосла́вныя побо́рницы.

Ра́дуйтеся, адама́нти пресве́тлии и столпи́ Це́ркве непоколеби́мии;

ра́дуйтеся, кня́зие пречу́днии, Оте́честву стено́ необори́мая.

Ра́дуйтеся, догма́тов церко́вных тве́рдии храни́телие;

ра́дуйтеся, о наро́де Бо́жии те́плии попечи́телие.

Ра́дуйтеся, лучи́ духо́вныя Со́лнца Жива́го;

ра́дуйтеся, хра́мины украше́нныя Ду́ха Свята́го.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 2

Ви́дяще, я́ко сокро́вище многоце́нное, святы́я мо́щи ва́ша, чудеса́ и исцеле́ния оби́льно подаю́щия, лю́дие с ве́рою к ним припа́дают и уми́льно я́ лобыза́ют, восхваля́юще вас, ди́внии уго́дницы Бо́жии Васи́лие и Константи́не, а́лчущих пита́телие, си́рых засту́пницы, немощны́х врачи́, Бо́гу же, дарова́вшу вам кре́пость и си́лу, всем се́рдцем воспева́ют: Аллилу́ия.

И́кос 2

Ра́зум Боже́ственный озари́ сердца́ ва́ша, святи́и благове́рнии кня́зие Васи́лие и Константи́не, егда́, ве́ру правосла́вную в наро́де свое́м утвержда́юще, пред ха́ном пред неве́рными сию́ безбоя́зненно возвести́ли есте́, сего́ ра́ди и са́ми от Христа́ просла́влени бы́сте и венце́м побе́дным от руки́ Госпо́дни венча́стеся; те́мже мо́лим вы, святу́ю дво́ицу князе́й прехва́льных: огради́те ва́шими моли́твами град Яросла́вль и все Оте́чество на́ше и от вся́каго наве́та враг ви́димых и неви́димых изба́вите ны, ублажа́ющия вас похвалы́ сицевы́ми:

Ра́дуйтеся, би́сери многоце́ннии, святы́я мо́щи своя́ лю́дем дарова́вшии;

ра́дуйтеся, кла́дязи неисчерпа́емии, всеси́льную по́мощь христиа́ном подаю́щии.

Ра́дуйтеся, ма́слины плодоно́сныя, исцеле́ния оби́льно источа́ющия;

ра́дуйтеся, ро́ждие виногра́да Христо́ва, оби́льный плод благода́ти творя́щия.

Ра́дуйтеся, пода́тели боже́ственных утеше́ний;

ра́дуйтеся, свети́льницы благода́тных озаре́ний.

Ра́дуйтеся, кри́ни ра́йских насажде́ний;

ра́дуйтеся, сосу́ды духо́вных дарова́ний.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 3

Си́ла Вы́шняго с тобо́ю бе, пресве́тлый кня́же Васи́лие, егда́ твори́л еси́ пра́вду Бо́жию, зе́млю Яросла́вскую от наше́ствия иноплеме́нных охраня́я, Це́рковь Ру́сскую в правове́рии утвержда́я и наро́д христиа́нский во благоче́стии сохраня́я; те́мже по́двизи жития́ твоего́ доброде́тельнаго воспомина́юще, Бо́га прославля́ем, пою́ще Ему́: Аллилу́ия.

И́кос 3

Иму́ще вы те́плыя моли́твенники за зе́млю на́шу, во́ини Христо́вы непобеди́мии, оба́че на неви́димыя враги́ вои́телие преси́льнии, мо́лим вы, святи́и Васи́лие и Константи́не, жи́телие пресла́внии Оте́чества Небе́снаго: воздежи́те ва́ши благоуго́днеи ру́це и воздохни́те у Престо́ла Бо́жия за ны, пою́щия вам такова́я:

Ра́дуйтеся, Сло́ва Бо́жия кре́пции исполни́телие;

ра́дуйтеся, во́ли Его́ неле́ностнии возвести́телие.

Ра́дуйтеся, благочести́вому житию́ усе́рднии учи́телие;

ра́дуйтеся, апо́стольским дея́нием ре́вностнии подража́телие.

Ра́дуйтеся, Христу́ Бо́гу ве́рнии служи́телие;

ра́дуйтеся, чино́в небе́сных сликовствова́телие.

Ра́дуйтеся, бесо́в плач и зе́льное рыда́ние;

ра́дуйтеся, христиа́н непрестаю́щее ра́дование.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 4

Бу́рю искуше́ний претерпе́л еси́, досточу́дне Константи́не, егда́ воста́ на зе́млю ру́сскую неве́рных власти́тель. Ты же, я́ко щит необори́мый, со дружи́ною на Ту́говой горе́ воздви́глся еси́ и кровь свою́ за Оте́чество излия́л еси́; те́мже по́двиг твой воспомина́ем и Бо́гу, укре́пльшему тя, ра́достно пое́м: Аллилу́ия.

И́кос 4

Слы́ша ева́нгельское сло́во: «Не убо́йтеся от убива́ющих те́ло», ты, кня́же Константи́не, все упова́ние на Бо́га возложи́л еси́, враго́м Оте́чества твоего́ до́блественне противоста́л еси́ и жизнь свою́ за дру́ги твоя́ положи́л еси́, те́мже со святы́ми сро́дники свои́ми в небе́сных черто́зех всели́лся еси́ и та́мо вку́пе с Васи́лием блаже́нства ра́йская вкуша́еши и мо́лишися о нас, пою́щих вам такова́я:

Ра́дуйтеся, бу́рю зло́бных искуше́ний победи́вшии;

ра́дуйтеся, ве́ру Христо́ву му́жественно пропове́давшии.

Ра́дуйтеся, до́блии во́ини и Оте́чества засту́пницы;

ра́дуйтеся, те́плии моли́твенницы за род христиа́нский.

Ра́дуйтеся, а́гнцы незло́бивии, Христу́ после́довавшии;

ра́дуйтеся, же́ртвы живы́я, чи́стыя и благоуха́нныя.

Ра́дуйтеся, нищету́ духо́вную стяжа́вшии;

ра́дуйтеся, бога́тство в Бо́зе ве́рою обре́тшии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 5

Боготе́чныя зве́зды яви́стеся, святи́и кня́зие Васи́лие и Константи́не, вы бо све́том Христо́вым с небесе́ зе́млю озаря́ете, малове́рная сердца́ на́ша в ве́ре утвержда́ете, заблу́ждшия и отпа́дшия от Це́ркве Ма́тере в ло́но ея́ возвраща́ете, моля́щихся вам от поро́ков и вся́ких скверн отвраща́ете, науча́юще благода́рно Бо́гу пе́ти: Аллилу́ия.

И́кос 5

Ви́дяще си́лу чудотворе́ний от святы́х моще́й ва́ших подава́емую и неду́ги разли́чныя врачу́ющую, лю́дие Бо́гу благодаре́ние ве́лие прино́сят, и вам, святи́и уго́дницы Васи́лие и Константи́не, я́ко сокро́вищницам благода́ти Бо́жия, те́пле вопию́т:

Ра́дуйтеся, сосу́ди злати́и Ду́ха Свята́го;

ра́дуйтеся, жили́ща пресла́вная Бо́га Жива́го.

Ра́дуйтеся, заблу́ждших в ло́но Це́ркве возвраща́ющии;

ра́дуйтеся, потемне́нных в страсте́х просвеща́ющии.

Ра́дуйтеся, от стра́сти пия́нства избавля́ющии;

ра́дуйтеся, неду́жных безме́здно врачу́ющии.

Ра́дуйтеся, в по́двизех живу́щим помога́ющии;

ра́дуйтеся, от лжеве́рия христиа́ны сохраня́ющии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 6

Пропове́дницы сла́вы Цари́цы Небе́сныя бы́сте, святи́и богоно́снии отцы́ на́ши, Васи́лие и Константи́не, егда́ во Успе́нский храм Богоро́дицы Яросла́вскую Ея́ ико́ну принесо́сте, науча́юще лю́ди прославля́ти Пречи́стую Богома́терь, Сы́ну же Ея́ и Бо́гу на́шему Го́споду Иису́су Христу́ благода́рно воспева́ти: Аллилу́ия.

И́кос 6

Возсия́ свет в земли́ Яросла́вской, освеща́яй всю вселе́нную, егда́ ико́на Богоро́дицы, во храм ва́ми принесе́нная, озари́ благода́тию ду́ши христиа́нския, те́мже с ве́рою к ней лю́дие притека́ют и уми́льно ю́ лобыза́ют, получа́юще от неду́гов душе́вных и теле́сных исцеле́ния, вас же, благослови́вших зе́млю на́шу, святи́и Васи́лие и Константи́не, похваля́ют си́це:

Ра́дуйтеся, дво́ице свята́я, кня́зие незабве́ннии;

ра́дуйтеся, дарова́вшии лю́дем ико́ну Богоро́дицы в благослове́ние.

Ра́дуйтеся, сла́ву Цари́цы Небе́сныя нам возвеща́ющии;

ра́дуйтеся, ико́ною чудотво́рною зе́млю Ру́сскую благословля́ющии.

Ра́дуйтеся, в хра́ме Успе́нстем Яросла́вскую ико́ну водвори́вшии;

ра́дуйтеся, ве́лию честь Ма́тери Бо́жией чрез ико́ну Ея́ возда́вшии.

Ра́дуйтеся, лик Ея́ пресве́тлый ны́не зря́щии;

ра́дуйтеся, при́сно Ю́ за ны умоля́ющии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 7

Хотя́ще Бо́гу уго́дная сотвори́ти и ми́лость Его́ в пакибытии́ улучи́ти, с ве́рою взира́ем на житие́ святы́х благове́рных князе́й, Васи́лия пресла́внаго и Константи́на прехва́льнаго, ти́и бо, власть от Бо́га иму́ще, наро́ду своему́ ве́рно послужи́ша и оте́чество земно́е по́двиги жития́ своего́ просла́виша, те́мже, я́ко дру́зи Христо́вы, во Оте́честве Небе́снем ра́достно пою́т Бо́гу: Аллилу́ия.

И́кос 7

Свети́льницы во гра́де Яросла́вле возсия́сте и ны́не Свет Небе́сный на зе́млю на́шу ще́дро излива́ете, святи́и светоно́снии Васи́лие и Константи́не, Це́ркве Правосла́вныя ве́рная ча́да и земли́ на́шея преди́вное украше́ние есте́, те́мже с ве́рою на ли́ки ва́ша взира́ем и похва́льная вам воспева́ем:

Ра́дуйтеся, смире́ния и чистоты́ испо́лненнии;

ра́дуйтеся, о́браз доброде́тельнаго жития́ явля́ющии.

Ра́дуйтеся, кня́зя горды́ни низложи́вшии;

ра́дуйтеся, ко́зни его́ смиренному́дрием до конца́ разори́вшии.

Ра́дуйтеся, свети́льницы, ева́нгельски ничи́мже сокры́тии;

ра́дуйтеся, на высоте́ жития́ благоче́стнаго во Оте́честве свое́м возсия́вшии.

Ра́дуйтеся, в терпе́нии ду́ши своя́ стяжа́вшии;

ра́дуйтеся, спасе́ние и сла́ву от Го́спода восприе́мшии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 8

Стра́нницы земни́и, Васи́лие и Константи́не блаже́ннии, зна́тность ро́да своего́ презре́вше, ко го́рдому язы́ческому власти́телю на покло́н ра́ди наро́да и бла́га Оте́чества своего́ ходи́ли есте́, и жестокосе́рднаго прави́теля ми́лостива сотвори́ли есте́, те́мже му́дрость ва́шу похваля́ем и па́мять ва́шу све́тло пра́зднуем, Бо́гу же, Влады́це всех, пое́м ра́достно: Аллилу́ия.

И́кос 8

Весь град удиви́ся, чу́до ве́лие созерца́я, ка́ко два сокро́вища, в земли́ сокры́тая, подо́бно двема́ со́лнцема, возсия́ста, егда́ лю́дие обрето́ша святы́я мо́щи ва́ша, чу́дная дво́ице, Васи́лие и Константи́не пресве́тлии; те́мже мо́лим вы, Бо́жии рабо́тницы и дру́зи Христо́ви, дарова́ти гра́ду утвержде́ние, всем ве́рою вас почита́ющим грехо́в оставле́ние и Ца́рствию Бо́жию присвое́ние, да воспева́ем вам похва́льную песнь сицеву́ю:

Ра́дуйтеся, стра́нницы земни́и и челове́цы Небе́снии;

ра́дуйтеся, ско́рии засту́пницы на́ши и учи́телие серде́чнии.

Ра́дуйтеся, я́ко мо́щи ва́ша жизнь ве́чную лю́дем возвеща́ют;

ра́дуйтеся, я́ко ты́я скорбь душе́вную на ра́дость прелага́ют.

Ра́дуйтеся, кри́ни се́льнии, чисто́тою на земли́ процве́тшии;

ра́дуйтеся, цве́ти прекра́снии, святы́нею жития́ своего́ возблагоуха́вшии.

Ра́дуйтеся, исто́чницы духо́внии, в жизнь ве́чную при́сно теку́щии;

ра́дуйтеся, ско́рии моли́твенницы, благода́тную по́мощь ве́рным подаю́щии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 9

Восхва́лятся преподо́бнии во сла́ве и возра́дуются на ло́жах свои́х, — та́ко возвести́ боже́ственный Дави́д ро́ду челове́ческому, сего́ ра́ди на до́брое житие́ ва́ше взира́юще, я́ко преподо́бных вас ублажа́ем, святи́и сла́внии Васи́лие и Константи́не, вы бо в весе́лии ве́чнем пребыва́юще, науча́ете нас с любо́вию пе́ти Бо́гу: Аллилу́ия.

И́кос 9

Вети́и многоглаго́ливии умолко́ша, не возмога́ют бо рещи́ сла́ву, дарова́нную вам от Го́спода, ю́же о́ко челове́ческое не ви́де, у́хо челове́ческое не слы́ша и я́же на се́рдце челове́ку не взы́де; те́мже вы, я́ко фи́никси многопло́днии, во дво́рех Госпо́дних процвели́ есте́; сего́ ра́ди мо́лим вы, святу́ю дво́ицу, Васи́лие и Константи́не, помина́йте ны, земны́я сро́дники ва́ша, пою́щия вам похвалу́ сицеву́ю:

Ра́дуйтеся, му́жие сла́внии, ве́лий плод доброде́телей Бо́гу прине́сшии;

ра́дуйтеся, мзду Небе́сную мно́гую от Го́спода восприе́мшии.

Ра́дуйтеся, кади́льницы златы́я, фимиа́м моли́тв Бо́гу за ны вознося́щия;

ра́дуйтеся, зве́зды небе́сныя, во мра́це неве́рия ве́рно светя́щия.

Ра́дуйтеся, ковче́жцы златокова́ннии, сокро́вище Ду́ха Свята́го в себе́ иму́щии;

ра́дуйтеся, гу́сли сладкозву́чныя, песнь хвалы́ Бо́гу вы́ну пою́щия.

Ра́дуйтеся, мечи́ обоюдоо́стрии, враги́ мы́сленныя посеца́ющии;

ра́дуйтеся, в по́двизех духо́вных христиа́ном помога́ющии.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 10

Спасти́ хотя́ще ду́ши своя́, не да́ли есте́ сна очи́ма свои́ма, ни ве́ждома свои́ма дрема́ния, до́ндеже вообрази́ся в вас Христо́с, святи́и богому́дрии Васи́лие и Константи́не; те́мже, ду́ши ва́ша, я́ко неве́сты Христо́вы, укра́сили есте́, и со свети́льники горя́щими Жениха́ Церко́внаго сре́тили есте́, с Ни́мже ны́не ликовству́юще, пое́те Ему́: Аллилу́ия.

И́кос 10

Стена́ есте́ и заступле́ние гра́ду Яросла́влю, богому́дрии уго́дницы Васи́лие и Константи́не, и прибе́жище всем, с ве́рою призыва́ющим вас на по́мощь во вся́ких беда́х и напа́стех, дерзнове́ние бо ве́лие и́мате у Христа́ Бо́га, святи́и, помога́ти и спаса́ти вопию́щих вам такова́я:

Ра́дуйтеся, стране́ на́шей све́тлое украше́ние;

ра́дуйтеся, гра́ду Яросла́влю весе́лие и ра́дование.

Ра́дуйтеся, престо́лу Го́спода сла́вы предстоя́щии и те́пле моля́щиися о душа́х на́ших;

ра́дуйтеся, заре́ю Трисо́лнечнаго Све́та озаре́ннии.

Ра́дуйтеся, я́ко лице́м к лицу́ Бо́га зри́те;

ра́дуйтеся, вку́пе в ра́дость Го́спода вше́дшии.

Ра́дуйтеся, я́ко су́щим в беда́х и напа́стех избавле́ние подае́те;

ра́дуйтеся, я́ко и всем тружда́ющимся ско́рии помо́щницы есте́.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 11

Песнь хвалы́ и благодаре́ния прино́сим Бо́гу, ди́вному во святы́х Свои́х, я́ко дарова́ нам таковы́я кре́пкия моли́твенники и во бране́х духо́вных помо́щники; те́мже вас, святи́и бра́тие, ублажа́ем и мо́лим о спасе́нии душ на́ших, да вку́пе с ва́ми, блаже́ннии кня́зие Васи́лие и Константи́не, воспое́м Бо́гу: Аллилу́ия.

И́кос 11

Свещи́ многосве́тлыя, на тве́рди церко́вней возжже́нныя, благоимени́тии Васи́лие и Константи́не, у Престо́ла Пресвяты́я Тро́ицы вы́ну предстоя́ще, испроси́те нам неотъе́млему благода́ть Свята́го Ду́ха, да Им уте́шеннии и просветле́ннии, воспое́м вам похвалу́ сицеву́ю:

Ра́дуйтеся, те́плии за ны к Бо́гу моли́твенницы;

ра́дуйтеся, от гне́ва Бо́жия на́ши засту́пницы.

Ра́дуйтеся, о́блацы, росо́ю благода́ти испо́лненнии;

ра́дуйтеся, исто́чницы, напая́ющии жа́ждущия жи́зни.

Ра́дуйтеся, кня́зие святи́и, любо́вь к Бо́гу иму́щии;

ра́дуйтеся, о благоче́стии зело́ ревну́ющии.

Ра́дуйтеся, вдов уте́шителие и ни́щих пита́телие;

ра́дуйтеся, благ небе́сных незави́стнии пода́телие.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 12

Благода́ть неизме́нно источа́ете всем с ве́рою к вам притека́ющим, благове́рнии кня́зие на́ши, Васи́лие и Константи́не, мы же, я́ко еле́ни на исто́чники водны́я, ко святы́м моще́м ва́шим припа́даем, никто́же бо от них тощ и неуте́шен оты́де, оба́че ра́дости духо́вныя испо́лнени, в ликова́нии серде́чнем вам благодаре́ние прино́сим, Бо́гу же воспева́ем умиле́нно: Аллилу́ия.

И́кос 12

Пою́ще чудеса́ и по́двиги ва́ша, блаже́ннии Васи́лие и Константи́не, диви́мся благоутро́бию Бо́жию, ка́ко си́ла благода́тная в немощны́х сосу́дех скуде́льных пребыва́ющи, вся́кую я́зю и неду́г врачу́ет, ско́рбных утеша́ет и вся благопотре́бная, с ве́рою прося́щим да́рует. За сию́ ми́лость благодаре́ние Бо́гу прино́сим, вас же ублажа́ем похвала́ми сицевы́ми:

Ра́дуйтеся, ка́мени многоце́ннии сла́вы Ца́рства Христо́ва;

ра́дуйтеся, скрижа́ли заве́тныя сладча́йшаго И́мене Иису́сова.

Ра́дуйтеся, цевни́цы изря́дныя Ду́ха Свята́го;

ра́дуйтеся, трубы́ громогла́сныя Бо́га Небе́снаго.

Ра́дуйтеся, се́не благоли́ственная, от зно́я страсте́й нас покрыва́ющая;

ра́дуйтеся, ве́стницы, боже́ственную во́лю нам возвеща́ющии.

Ра́дуйтеся, хода́таи за зе́млю Ру́сскую;

ра́дуйтеся, раде́телие за Це́рковь Правосла́вную.

Ра́дуйтеся, Васи́лие и Константи́не, земли́ Яросла́вския чудотво́рцы прехва́льнии.

Конда́к 13

О пресла́внии уго́дницы, Васи́лие и Константи́не, в земли́ Яросла́вской просия́вшии, приими́те ма́лое сие́ моле́ние на́ше, помози́те нам, во юдо́ли скорбе́й живу́щим, испроси́те у Го́спода мир и ве́лию ми́лость земны́м сро́дником ва́шим, да вку́пе с ва́ми и со все́ми святы́ми сподо́бимся на земли́ живы́х пе́ти Бо́гу хвале́бную песнь: Аллилу́ия.

Сей конда́к глаго́лется три́жды.

И па́ки чте́тся и́кос 1-й, и конда́к 1-й.

Моли́тва

О всехва́льнии и достоблаже́ннии кня́зие Васи́лие и Константи́не, вы у́бо по́двигом до́брым подвиза́стеся и житие́ свое́ в ве́ре сконча́ли есте́, ны́не же в Ца́рстве сла́вы со святы́ми весели́теся и ра́йских блаже́нств наслажда́етеся; те́мже на сла́ву ва́шу уми́льно взира́ем и вас, я́ко те́плых моли́твенников ублажа́ем. Ей, всечестна́я богоуго́дная дво́ице, воззри́те на ны ми́лостивно и да́руйте нам вся потре́бная ко спасе́нию. Еще́ же мо́лим вас, испроси́те у Го́спода Це́ркви мир и утвержде́ние, архипа́стырем и па́стырем в благода́ти хожде́ние, мона́хом во смире́нии и терпе́нии пребыва́ти и моли́тву непреста́нно твори́ти, и всем нам друг ко дру́гу любо́вь нелицеме́рную име́ти. Еще́ же да́руйте нам мыта́рств возду́шных безбе́дное прохожде́ние и на Стра́шнем Суде́ Христо́ве одесну́ю Бо́га стоя́ние, да прославля́ем Пресвяту́ю Тро́ицу, Отца́, и Сы́на, и Свята́го Ду́ха, во ве́ки веко́в. Ами́нь.

*Утвержден Священным Синодом*

*Русской Православной Церкви*

*29.07.17 (журнал № 65).*